Καθορίζει τις γενικές απαιτήσεις για την έγκριση τύπου* της Ευρωπαϊκής Ένωσης (ΕΕ) όσον αφορά τα συστήματα eCall επί του οχήματος βάσει του αριθμού κλήσης 112 (πανευρωπαϊκός αριθμός έκτακτης ανάγκης), τις χωριστές τεχνικές μονάδες και τα κατασκευαστικά στοιχεία. Αποσκοπεί να διασφαλίσει ότι, από τις 31 Μαρτίου 2018 όλοι οι νέοι τύποι αυτοκινήτων και μικρών φορτηγών αυτοκινήτων στην Ευρωπαϊκή Ένωση (ΕΕ) θα είναι εξοπλισμένοι με την τεχνολογία eCall ώστε να ειδοποιούνται οι υπηρεσίες έκτακτης ανάγκης σε περίπτωση σοβαρού ατυχήματος. Ο κανονισμός εφαρμόζεται σε: αυτοκίνητα (κατηγορία M1 — επιβατηγά οχήματα που περιλαμβάνουν το πολύ οκτώ θέσεις πέρα της θέσης του οδηγού)· ελαφρά εμπορικά οχήματα (κατηγορία Ν1 - οχήματα που χρησιμοποιούνται για τη μεταφορά εμπορευμάτων με μέγιστη μάζα που δεν υπερβαίνει τους 3,5 τόνους). Υποχρεώσεις των κατασκευαστών Όλοι οι νέοι τύποι των οχημάτων αυτών πρέπει: να είναι εξοπλισμένοι με μονίμως εγκατεστημένο σύστημα eCall επί του οχήματος βάσει του αριθμού κλήσης 112· να είναι κατασκευασμένοι με τέτοιον τρόπο ώστε: σε περίπτωση σοβαρού ατυχήματος που εντοπίζεται από τους αισθητήρες ή τους επεξεργαστές του οχήματος, να ενεργοποιείται αυτόματα κλήση eCall προς τον αριθμό έκτακτης ανάγκης 112, το σύστημα eCall μπορεί επίσης να ενεργοποιηθεί χειροκίνητα· να διαθέτουν προειδοποιητικό σήμα προς τους επιβάτες του οχήματος σε περίπτωση σοβαρής διακοπής λειτουργίας του συστήματος η οποία θα είχε ως αποτέλεσμα την αδυναμία τους να χρησιμοποιήσουν το σύστημα eCall· να διασφαλίζουν ότι οι δέκτες των συστημάτων eCall είναι συμβατοί με τα συστήματα δορυφορικής πλοήγησης Galileo και EGNOS. Τεχνικές απαιτήσεις και διαδικασίες ελέγχου Μέσω μιας κατ’ εξουσιοδότηση πράξης, η Ευρωπαϊκή Επιτροπή ενέκρινε τον κατ’ εξουσιοδότηση κανονισμό (ΕΕ) 2017/79. Ο εν λόγω κανονισμός συμπληρώνει και τροποποιεί τον κανονισμό (ΕΕ) 2015/758 για τη θέσπιση λεπτομερών τεχνικών απαιτήσεων και διαδικασιών ελέγχου για την έγκριση τύπου της ΕΕ για μηχανοκίνητα οχήματα όσον αφορά τα συστήματα eCall επί του οχήματος βάσει του αριθμού κλήσης 112, τις χωριστές τεχνικές μονάδες και τα κατασκευαστικά στοιχεία. Προστασία της ιδιωτικής ζωής και των δεδομένων Τυχόν δεδομένα προσωπικού χαρακτήρα που τυγχάνουν επεξεργασίας μέσω του συστήματος eCall πρέπει να συμμορφώνονται με τους κανόνες της ΕΕ περί προστασίας δεδομένων και ιδιωτικής ζωής (βλέπε σύνοψη). Ο κανονισμός προβλέπει, επίσης, ορισμένους ειδικούς κανόνες, μεταξύ άλλων: τα δεδομένα προσωπικού χαρακτήρα χρησιμοποιούνται μόνο για την αντιμετώπιση της έκτακτης ανάγκης, διατηρούνται μόνο για το χρονικό διάστημα που είναι αναγκαίο για τη διαχείριση της έκτακτης ανάγκης, και έπειτα διαγράφονται· οι κατασκευαστές διασφαλίζουν ότι το σύστημα δεν είναι ανιχνεύσιμο ή δεν αποτελεί αντικείμενο συνεχούς εντοπισμού· τα δεδομένα στην εσωτερική μνήμη του συστήματος απαλείφονται συνεχώς και αυτομάτως· περιλαμβάνονται στο εγχειρίδιο οδηγού πληροφορίες για τη χρήση των δεδομένων προσωπικού χαρακτήρα. Από τις 31 Μαρτίου 2018 η έγκριση τύπου στην ΕΕ χορηγείται μόνο σε οχήματα και συστήματα eCall που συμμορφώνονται με αυτόν τον κανονισμό.